CELEX: 32020R0974
Language: sk
Date: 2020-07-06 00:00:00
Title: Vykonávacie nariadenie Komisie (EÚ) 2020/974 zo 6. júla 2020, ktorým sa do registra chránených označení pôvodu a chránených zemepisných označení zapisuje názov „Pecorino del Monte Poro“ (CHOP)

7.7.2020   
               
               
                  SK
               
               
                  Úradný vestník Európskej únie
               
               
                  L 215/11
               
            
         VYKONÁVACIE NARIADENIE KOMISIE (EÚ) 2020/974
         zo 6. júla 2020,
         ktorým sa do registra chránených označení pôvodu a chránených zemepisných označení zapisuje názov „Pecorino del Monte Poro“ (CHOP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 15 ods. 1 a článok 52 ods. 2,
         keďže:
         
                     (1)
                  
                  
                     V súlade s článkom 50 ods. 2 písm. a) nariadenia (EÚ) č. 1151/2012 bola v Úradnom vestníku Európskej únie (2) uverejnená žiadosť Talianska o zápis názvu „Pecorino del Monte Poro“ do registra.
                  
               
                     (2)
                  
                  
                     Vzhľadom na to, že Komisii nebola oznámená žiadna námietka v zmysle článku 51 nariadenia (EÚ) č. 1151/2012, názov „Pecorino del Monte Poro“ by sa mal zapísať do registra.
                  
               
                     (3)
                  
                  
                     Talianske orgány listom z 20. januára 2020 informovali Komisiu, že podnik Cooperativa Fattoria della Piana Società Agricola usadený na ich území uvádzal legálne na trh výrobok pod obchodným názvom „Pecorino Monteporo“, pričom tento názov používal nepretržite dlhšie ako päť rokov, na čo sa poukázalo v rámci vnútroštátneho námietkového konania.
                  
               
                     (4)
                  
                  
                     Spoločnosť Cooperativa Fattoria della Piana Società Agricola spĺňa podmienky článku 15 ods. 1 nariadenia (EÚ) č. 1151/2012 na udelenie prechodného obdobia, počas ktorého môže v súlade s právnymi predpismi používať obchodný názov po jeho zápise do registra, a teda by sa jej malo udeliť prechodné obdobie troch rokov, počas ktorého môže používať názov „Pecorino Monteporo“.
                  
               
                     (5)
                  
                  
                     Opatrenia stanovené v tomto nariadení sú v súlade so stanoviskom Výboru pre politiku kvality poľnohospodárskych výrobkov,
                  
               PRIJALA TOTO NARIADENIE:
         
            Článok 1
            Názov „Pecorino del Monte Poro“ (CHOP) sa zapisuje do registra.
            Názov uvedený v prvom odseku sa vzťahuje na výrobok triedy 1.3. Syry, ktorá je uvedená v prílohe XI k vykonávaciemu nariadeniu Komisie (EÚ) č. 668/2014 (3).
         
         
            Článok 2
            Spoločnosť Cooperativa Fattoria della Piana Società Agricola má právo naďalej používať názov „Pecorino Monteporo“ počas prechodného obdobia troch rokov od nadobudnutia účinnosti tohto nariadenia.
         
         
            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 6. júla 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 343, 14.12.2012, s. 1.
         
            (2)  Ú. v. EÚ C 333, 4.10.2019, s. 19.
         
            (3)  Vykonávacie nariadenie Komisie (EÚ) č. 668/2014 z 13. júna 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny (Ú. v. EÚ L 179, 19.6.2014, s. 36).